O`zbekiston – Ozarbayjon: Media sohasi vakillari hamkorligi rivojlanadi

O`zbekiston Milliy axborot agentligi delegasiyasi a`zolari Ozarbayjon Respublikasi Mediani rivojlantirish agentligi (MEDIA) direktori Ahmed Ismoilov bilan uchrashdi.
Mamlakatimizning Bokudagi elchixonasi hamda O`zAning hamkori “Trend” xalqaro axborot agentligi ko`magida tashkil etilgan tadbirda ikki tomonlama hamkorlik, shuningdek davlatlarimiz media sohasidagi ko`p tomonlama sheriklik masalalari muhokama qilindi. 
Muloqot chog`ida dastlab MEDIA rahbari mehmonlarga Ozarbayjonda keyingi yillarda sohani rivojlantirish yo`lida amalga oshirilayotgan ishlar haqida so`zlab berdi. Xususan, yaqindagina qabul qilingan "Media to`g`risida"gi qonunning mazmun-mohiyati, ahamiyati haqida ma`lumot berdi. Shuningdek mamlakatda yaratilishi ko`zda tutilgan yagona mediareestr loyihasiga ham to`xtaldi. 
O`z navbatida O`zA bosh direktorining birinchi o`rinbosari Sobir Shukurov va O`zbekiston Respublikasi Vazirlar Mahkamasining Turizm, madaniyat va ommaviy kommunikasiyalar kotibiyati sho``ba mudiri Shahobiddin Musaev mamlakatimizda so`nggi yillarda barcha sohalar qatori OAV, jumladan, media yo`nalishini ham zamon talablariga mos ravishda taraqqiy ettirishga hukumat darajasida e`tibor qaratilayotganini ta`kidladi. 
- Biz ko`pgina davlatlar qatori qardosh Ozarbayjonning davlat va nodavlat axborot agentliklari bilan axborot va tajriba almashishdan manfaatdormiz, dedi – S.Shukurov. Qolaversa, sohani rivojlantirish yo`nalishida faoliyat ko`rsatayotgan boshqa davlat idoralari bilan ham samarali hamkorlikni yo`lga qo`yishga tayyormiz. - Bugungi kunda ortga qaytmas tus olgan, tag zamirida inson manfaatlari yotadigan islohotlar yo`lini tanlagan O`zbekistonning konstruktiv, samarali sa`y-harakatlari ko`pgina davlatlar uchun foydali bo`lishi mumkin, - deya vakilimiz fikrini rivojlantirdi Sh.Musaev. 
– OAV va media sohasini rivojlantirishga qaratilgan me`yoriy hujjatlarni zamonaviy tendensiyalar bilan muvofiqlashtirish, sohani raqamlashtirish jarayonini jadallashtirish va boshqa qator muhim vazifalar respublikamizda ustuvorlik kasb etgan. Davlatlarimizning ayni yo`nalishdagi qonunchilikka oid siyosati ko`p jihatdan bir-biriga yaqin, o`xshash. Shu ma`noda o`zbek va ozarbayjon OAV vakillari o`rtasidagi hamkorlik ko`lamini kengaytirish, o`zaro tajriba almashish har ikki tomon uchun asqotadi. 
Uchrashuv davomida OAV organlarida kadrlar salohiyatini oshirish, xodimlar malaka va mahoratini tinimsiz oshirib borish, ikki davlatning etakchi oliy o`quv yurtlari ko`magida seminar, treninlar o`tkazish, bosma matbuot nashrlari hamda yangiliklar tarqatishga ixtisoslashgan saytlarni qo`llab-quvvatlash kabi bir qator tashabbuslarni ilgari surish muhimligi ham ta`kidlandi.